b'\n_START_ARTICLE_\nDufourspitze\n_START_SECTION_\nVuoristomajat ja reitit\n_START_PARAGRAPH_\nSuosituin vuoristomaja on Monte Rosa H\xc3\xbctte, jonka omistaa Schweizer Alpen-Club yli 2\xc2\xa0800 metrin korkeudessa, vuoren l\xc3\xa4nsirinteell\xc3\xa4. Sen molemmin puolin kulkee kaksi j\xc3\xa4\xc3\xa4tikk\xc3\xb6\xc3\xa4, Gornergletscher- ja Grenzgletscherj\xc3\xa4\xc3\xa4tik\xc3\xb6t. Vuonna 2009 alueelle rakennettiin moderni vuoristomaja, jonka seinill\xc3\xa4 ja katossa on aurinkopaneeleja. Aurinkopaneeleilla pystyt\xc3\xa4\xc3\xa4n ker\xc3\xa4\xc3\xa4m\xc3\xa4\xc3\xa4n jopa 90\xc2\xa0% vuoristomajan energiantarpeesta. Rakennus on viisikerroksinen. Massiivin Italian puoleisessa osassa sijaitsee Regina Margherita -vuoristomaja l\xc3\xa4hes 4\xc2\xa0600 metrin korkeudessa, Signalkuppevuorella. Vuoristomajassa on laboratorio ja observatorio._NEWLINE_Suosituin reitti on Normal Route, joka alkaa Monte Rosa H\xc3\xbctten vuoristomajalta. Reitti kulkee suurimmaksi osaksi j\xc3\xa4\xc3\xa4tik\xc3\xb6ll\xc3\xa4. Reitin loppuvaiheessa, aivan Dufourspitzen huipun alapuolella, kohoaa 150 metrin sein\xc3\xa4m\xc3\xa4, jolloin kiipeilij\xc3\xa4t turvautuvat teknisiin laitteisiin kuten k\xc3\xb6ysiin. Toinen, vaativampi reitti on nimelt\xc3\xa4\xc3\xa4n Oberen Westgrat (L\xc3\xa4nsiharjanne). Reitti seuraa aluksi Normal Routea, mutta k\xc3\xa4\xc3\xa4ntyy ylemp\xc3\xa4n\xc3\xa4 oikealle. Reitti on teknisesti vaativaa. Molemmilla reiteill\xc3\xa4 k\xc3\xa4ytet\xc3\xa4\xc3\xa4n kiipeilysaappaita, joihin kiinnitet\xc3\xa4\xc3\xa4n j\xc3\xa4\xc3\xa4raudat. Italian puolella tunnetuin reitti on Marinelli Couloir.'